**FOND POMOCI NADÁCIE ORANGE**

Otvorená grantová výzva
na pomoc zmierňovania dôsledkov mimoriadnej situácie na Slovensku

2. fáza

Nadácia Orange citlivo vníma mimoriadnu situáciu súvisiacu so šírením koronavírusu a pristupuje zodpovedne k oficiálnym opatreniam a nariadeniam.

Našou snahou je nielen **prispieť k ochrane ľudí, prevencii voči riziku nákazy a zamedzeniu jej ďalšieho šírenia, ale najmä zmierniť celospoločenské dôsledky, ktoré so sebou mimoriadna situácia prináša.** Chceme na ne reagovať a prispieť k sociálnej pomoci tým, ktorých sa mimoriadna situácia natoľko dotkla, že ohrozila ich existenciu.

Rozhodli sme sa preto zriadiť špeciálny **Fond pomoci** na podporu mimovládnych organizácií prispievajúcich primárne k riešeniu nepriaznivej, problematickej situácie vzniknutej v dôsledku šírenia vírusu, ale i súvisiacej s nevyhnutnými opatreniami pre zamedzenie jeho šírenia. [V prvej fáze Fondu pomoci sme podporili 84 žiadostí](https://www.nadaciaorange.sk/sk/co-sa-u-nas-deje/podporili-sme-prve-ziadosti-z-fondu-pomoci).

Vzhľadom na vývoj situácie, ktorú neustále aktívne sledujeme, otvárame 2. fázu a **navyšujeme Fond pomoci o ďalších 100 000 EUR** s cieľomprispieť primárne k zabezpečeniu procesu adaptácie mimovládnych organizácií na aktuálnu mimoriadnu situáciu. Chceme podporiť konštruktívne riešenia zamerané na akútnu pomoc a poskytovanie služieb ohrozeným cieľovým skupinám. Zároveň chceme pomôcť koncepčným návrhom na predchádzanie rizík spojených s útlmom činnosti mimovládnych organizácií v tejto mimoriadnej dobe.

Ak by ste sa k našej pomoci chceli pridať aj vy, či už prostredníctvom [vašich 2% z daní](https://www.nadaciaorange.sk/sk/o-nas/ako-nas-podporit) alebo iným finančným darom, budeme vám veľmi vďační. **Fond pomoci je otvorený kumulovaniu finančnej pomoci od ďalších darcov.**

**KTO MÔŽE ŽIADAŤ O PODPORU:**

* mimovládne neziskové organizácie – občianske združenia, neziskové organizácie poskytujúce všeobecne prospešné služby, nadácie, neinvestičné fondy

**CIEĽOVÉ SKUPINY:**

* jednotlivci a rodiny, ktoré sa ocitli v krízovej situácii, osamelé matky a osamelí otcovia s deťmi, ľudia bez domova, ľudia so sociálnym a zdravotným znevýhodnením, seniori a ďalšie zraniteľné skupiny obyvateľstva dotknuté touto mimoriadnou situáciou

**FINANČNÉ PROSTRIEDKY MÔŽU BYŤ ČERPANÉ NA:**

* + personálne a režijné náklady,
	+ materiál a služby súvisiace s adaptáciou na mimoriadnu situáciu,
	+ prostriedky a materiál potrebný na zabezpečenie vytvorenia karanténnych opatrení pre tých, ktorým takéto možnosti neposkytuje domáce prostredie,
	+ potraviny zabezpečované pre ľudí v núdzi s vyššou mierou rizika,
	+ náklady spojené s podporou osvety preventívnych opatrení voči riziku nákazy,
	+ náklady spojené s poskytovaním poradenstva a služieb v oblasti duševného zdravia,
	+ ďalšie nevyhnutné náklady spojené s poskytovaním služieb rizikovým skupinám obyvateľov v mimoriadnej situácii.

**Maximálna výška požadovanej sumy na podporu jednej žiadostí vo Fonde pomoci nie je stanovená.** Žiadatelia by pri jej určení mali efektívne zvážiť svoje finančné požiadavky s ohľadom na aktuálnu situáciu a opatrenia, ktoré musí nevyhnutne prijať.

**PREDKLADANIE ŽIADOSTÍ:**

Žiadosti budeme prijímať priebežne od termínu vyhlásenia výzvy a priebežne ich budeme aj vyhodnocovať, aby sme tak zabezpečili plynulosť distribúcie pomoci.

Mimovládne organizácie, ktoré predložili projekt v prvej fáze Fondu pomoci, sa môžu opätovne uchádzať o podporu aj v rámci aktuálneho kola vyhlásenej výzvy. Ak ste sa rozhodli na našu ponuku zareagovať, prosíme, aby ste s ohľadom na ďalších žiadateľov predložili v tejto fáze **len jednu žiadosť.**

**Uzávierka prijímania žiadostí v rámci aktuálneho druhého kola bude 12. mája o 12:00 hod.**

Nadácia Orange si zároveň vyhradzuje právo flexibilne zareagovať na novovzniknuté potreby a najvypuklejšie problémy s ohľadom na neustále sa meniacu situáciu, ktoré sa môžu prejaviť v obsahovom zameraní výzvy.

**POSUDZOVANIE ŽIADOSTÍ:**

Predložené žiadosti bude posudzovať hodnotiaca komisia zložená zo zástupcov Nadácie Orange, Centra pre filantropiu n.o., zástupcov ďalších mimovládnych organizácií. Pri hodnotení žiadostí bude komisia prihliadať na to, pre koho je finančná podpora určená, jej opodstatnenosť, urgenciu, presvedčivosť, dôveryhodnosť a realizovateľnosť.

**AKO ŽIADAŤ O POPDORU:**

V snahe zabrániť administratívnej záťaži vás poprosíme vyplniť stručný online formulár v systéme egrant. K formuláru sa dostanete po prihlásení do nášho elektronického systému na predkladanie žiadostí: <https://nadaciaorange.egrant.sk/>.

**KONZULTÁCIE:**

Bližšie informácie a konzultácie pri tvorbe projektov radi poskytnú koordinátorky Natália Blahová a Barbora Paulenová z Centra pre filantropiu, n.o., ktoré s Nadáciu Orange Fond pomoci administrujú. Kontaktovať ich môžete na číslach 0908 766 833, 0905 313 313 alebo mailom na info@nadaciaorange.sk.